ชงคปภ.เพิ่มสินไหมเสียชีวิตประกันพรบ.
ทีดีอาร์ไอ ชงเพิ่มความคุ้มครองชีวิตและทรัพย์สินประกันพ.ร.บ.ใหม่
21 พ.ย. 2557

ทีดีอาร์ไอ ชงเพิ่มความคุ้มครองชีวิตและทรัพย์สินประกันพ.ร.บ.ใหม่
นายสุเมธ องกิตติกุล ผู้อำนวยการวิจัย ด้านนโยบายการขนส่งและโลจิสติกส์ สถาบันวิจัยเพื่อการพัฒนาประเทศไทย(ทีดีอาร์ไอ) กล่าวในงานเสวนาเรื่อง “บทบาทธุรกิจประกันภัยกับการขับเคลื่อนเศรษฐกิจของประเทศ” ว่า ทางทีดีอาร์ไอในฐานะที่ปรึกษาของสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ได้เสนอให้มีการเพิ่มความคุ้มครองในส่วนของการประกันภัยรถยนต์ภาคบังคับ (พ.ร.บ.) ให้มากขึ้น โดยเฉพาะกรณีที่เสียชีวิต สูญเสียอวัยวะ หรือทุพพลภาพอย่างถาวร ซึ่งควรจะสูงกว่าอัตราปัจจุบันที่อยู่ที่ 2 แสนบาท เนื่องจากในภาวะเศรษฐกิจปัจจุบันค่าสินไหมที่ได้ถือว่าไม่เพียงพอแล้ว
นอกจากนี้ ยังให้มีการเพิ่มความคุ้มครองในส่วนของทรัพย์สินเข้าไปด้วย อย่างไรก็ตามเรื่องทั้งหมดยังอยู่ระหว่างการพิจารณาของ คปภ. เนื่องจากต้องมีการแก้ไขกฎหมายบางส่วนที่เกี่ยวข้องด้วย และพิจารณาในส่วนของอัตราเบี้ยใหม่ด้วย
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า ทางสมาคมประกันชีวิตไทยอยู่ระหว่างพิจารณาเรื่องการขอสิทธิในการลดหย่อนภาษีให้กับผู้ที่ซื้อประกันสุขภาพ เพื่อเสนอให้กับกระทรวงการคลังพิจารณาใหม่ ซึ่งหากมีการลดหย่อนภาษีเพิ่ม ก็จะกระตุ้นให้ผู้บริโภคหันมาทำประกันสุขภาพและดูแลตัวเองมากขึ้น
นายบรรยง พงษ์พานิช ประธานเจ้าหน้าที่บริหาร กลุ่มธุรกิจการเงินเกียรตินาคินภัทร กล่าวว่า หากธุรกิจประกันสามารถลดต้นทุนด้านค่าใช้จ่ายและค่านายหน้าที่รวมกันถึง 36% ลงได้ ก็จะช่วยให้ลูกค้าได้ประโยชน์จากค่าเบี้ยประกันที่ลดลงได้ ซึ่งบริษัทประกันควรให้ความสำคัญกับเรื่องของต้นทุนการแข่งขัน 
นอกจากนี้ คาดว่าธุรกิจประกันจะเกิดการควบรวมและเข้าซื้อกิจการกันมากขึ้น ซึ่งก็เป็นไปตามภาวะการแข่งขันในตลาด โดยเฉพาะบริษัทประกันวินาศภัยที่มีอยู่จำนวนมาก